google/wiki40b huggingface dataset:
George Stephenson (fotballspiller)

Biografi

George Stephenson startet sin profesjonelle fotballkarriere i Leeds City i august 1919. Kort tid etter ble Leeds City utestengt fra ligaen, og spillerne på laget ble solgt på auksjon  på Metropole Hotel i Leeds. Aston Villa kjøpte Stephenson for £250 på denne auksjonen og han var tilknyttet Aston Villa fram 1927 da han gikk til Derby County. I mai 1928 fikk han sin landslagsdebut for England mot Frankrike. England vant kampen 5-1 og Stephenson laget to av målene. I februar 1931 ble Sheffield Wednesday hans neste klubb før han gikk til Preston North End sommeren 1933. Året etter ble Charlton Athletic hans neste og siste klubb som aktiv spiller.
Etter fotballkarrieren jobbet han som talentspeider før han ble manager i Huddersfield Town i 1947, og han hadde denne jobben fram til mars 1952.
Kritola

Kritola (gresk: Κρίτολα, virksom på 500-tallet f.Kr.) var en gresk kvinne tilhørende kongefamilien i Kyrenaika. Hun var datter av Arkesilaos I, konge av Kyrene, og en ukjent mor. Hennes bestefar var grunnleggeren av og den første kongen av Kyrene, Battos den første. Hennes bror Battos ble den framtidige konge av Kyrene og hun var både tante av og svigermor til den framtidige konge Arkesilaos II ved sin datter Eryxo, den første dronning av Kyrene som er kjent ved navn.
Lite er kjent om Kritola. I henhold til Plutarks Moralia var hun kjent for sin store verdighet og var høyt respektert av alle borgerne i Kyrene. Hun ble gift med en framstående borger, men navnet hans er ikke kjent. Hennes eldste barn og første sønn var Polyarkos og hennes yngste barn var Eryxo. Plutark nevner at hun også hadde andre sønner, men historikeren nevner ikke disse ved navn. Ved datterens ekteskap med sin fetter, ble Kritola dronningmor.
Hennes familie må ha vært en del av en intern maktkamp da hennes ektemann ble myrdet en gang rundt 550 f.Kr. av en Learkos som på tross av eller kanskje på grunn av, klarte å albue seg opp til å bli rådgiver for Arkesilaos II. Imidlertid ble hans konspirasjon til å velte kongen avslørt, og han ble forvist fra Kyrene sammen med sine tilhengere. I stridigheter som fulgte ble Arkesilaos II drept, og Learkos krevde å bli nye konge. Eryxo og hennes eldre bror Polyarkos fikk lokket ham i et bakhold og drepte ham. Deretter ble Eryxos eneste barn Battos III utropt til nye konge.
I kjølvannet av urolighetene i Kyrenaika, truet den egyptiske farao Amasis II med å invadere. Sammen med sin sønn og datter reiste Kritola til Egypt for å redde Kyrenaika. Diplomatiet fungerte, og Plutark slår fast at Battos III regjerte i tyve år, fra 550 til 530 f.Kr. Han nevner også at Kritola ble en gammel kvinne.
KLMs Nachspiel

KLMs Nachspiel er en norsk humor-serie på 8 episoder med KLM-trioen Trond Kirkvaag, Knut Lystad og Lars Mjøen som ble sendt på NRK-TV i 1992. Serien har mange likhetstrekk med oppfølgeren, KLMs Vorspiel (1995) (som også er studiobasert).
Til forskjell fra tidligere KLM-serier foregikk denne i et studio med publikum til stede. Programmene var inndelt i temaene «Slanking», «Fobier», «Kunst og kultur», «Spill», «Uhell og ulykker», «Miljøvern», «Sensur» og «Nachspiel». Mjøen var programleder i studio der det ble spilt sketsjer i tilknytning til temaet. I tillegg ble en del sketsjer spilt inn andre steder enn i studio. 
Regi: Helge Lyngstad
Kosva

Kosva (russisk: Ко́сьва) er ei elv i Perm kraj og Sverdlovsk oblast i Russland. Den er ei venstre sideelv til Kama. Elva er 283 kilometer lang og har et nedbørfelt på 6 300 km².
Elva begynner i de vestligste delene av Sverdlovsk oblast. Den renner mot vest, og munner ut i Kama-reservoaret. Kosva er en fjellelv med mange fossefall og strykpartier. Blant disse er de 6 kilometer lange Tulymskij-fallene. I elvas midtre deler ligger Sjirokovskaja vannkraftverk. Ved elva ligger byen Gubakha.
Hornstull tunnelbanestasjon

Hornstull tunnelbanestasjon ligger på T-bane 2 (rød linje) mellom stasjonene Zinkensdamm og Liljeholmen på Hornstull i Stockholm. Stasjonen ble tatt i bruk 5. april 1964, da T-bane 2 ble innviet.
Politisk rådgiver

Politiske rådgivere for norske statsråder

De politiske rådgiverne i departementene ansettes av Statsministerens kontor. Stillingen ble opprettet i 1992, da stillingene som personlig rådgiver og personlig sekretær ble avviklet etter å ha vært i bruk siden henholdsvis 1974 og 1946.
Fern Sunde

Bakgrunn

Hun vokste opp i byen Cobourg i Ontario. Da andre verdenskrig brøt ut, arbeidet hun som sekretær i et livsforsikringsselskap i Toronto. Hun meldte seg på kveldskurs i radiotelegrafi. Den 13. juni 1941 fikk hun sertifikat som radiotelegrafist. Hun var den første kvinne i Canada som tok telegrafistsertifikat, og er også beskrevet som «den vestlige verdens første kvinnelige skipsradiotelegrafist».

Krigsseilas

Samtidig som hun kvalifiserte seg som radiotelegrafist, lå det norske skipet MS «Mosdale» tilhørende Mosvolds rederi i havn i Montréal i mangel av radiotelegrafist. Sunde fikk dispensasjon til å ta hyre på MS «Mosdale». I løpet av verdenskrigen seilte hun 78 turer over Atlanterhavet.
Skipet ble ført av Gerner Sunde og de to ble gift. MS «Mosdale var bygget for fruktfart og hadde kjøleutstyr og ble under krigen benyttet for å frakte matforsyninger fra Nord-Amerika til Storbritannia. Skipet var raskt, hadde sjanse til å seile fra tyske undervannsbåter, og seilte derfor også utenfor konvoi. På MS «Mosdale» var Sunde andretelegrafist fra 14. juni 1941 til 1943, da hun ble førstetelegrafist. Etter hvert fikk hun underordnede i stillingene som andre- og tredjetelegrafist.
Sunde krediteres med å være første kvinne som over radio rapporterte posisjonen til en fiendtlig undervannsbåt.
Sundes virke og innsats fikk stor oppmerksomhet allerede i krigsårene, med artikler i flere aviser og magasiner.  Historien om henne ble i 1941 også fortalt i Meddelelser fra skipsfartsdirektøren.
Etter at Sunde begynte å seile som telegrafist, fulgte det etter henne 21 canadiske og to amerikanske kvinnelige telegrafister på norske handelsskip under krigen.
Sunde ble i 1943 tildelt Krigsmedaljen for sin innsats. Da hun ble overrakt medaljen av kong Haakon i 1943, var hun første kvinnelige mottager av utmerkelsen. Saken fikk stor internasjonal oppmerksomhet og ekteparet Sunde ble intervjuet på BBC, både på engelsk og norsk.

Etter krigen

Sunde seilte som førstetelegrafist på MS «Mosdale» til mars 1946, da skipet la til havn i Norge. Sunde bosatte seg da i Farsund og seilte enkelte turer til hun gikk i land for godt i 1952.
I 1988 fikk Sunde Kaperprisen av Farsund og Lista Handelsstand.
Alfabet

Et alfabet er en ordnet rekke av bokstaver. Ordet kommer av de to første bokstavene i det greske alfabetet: Alfa og beta. Alle vesteuropeiske språk bruker varianter av det latinske alfabetet, som er det mest brukte alfabet i verden.
Den faste rekkefølgen av bokstaver muliggjør det å ordne ord og navn i alfabetisk rekkefølge, alfabetisering, for eksempel i en ordbok.
I enkelte sammenhenger brukes ordet også om tegnsett som omfatter andre skrifttegn enn bokstaver, for eksempel morsealfabetet.
Hear 'n Aid

Hear 'n Aid var et nødhjelpsprosjekt for Afrika, initiert av gitaristen Vivian Campbell. Prosjektet var Heavy Metal artisters svar på USA for Africas singel We Are the World, og resultatet ble singelen «Stars» i 1985.

Bakgrunn

Vivian Campbell (på dette tidspunkt medlem av Dio) fikk med seg bandleder og produsent Ronnie James Dio samt resten av Dios klientell; bassist Jimmy Bain, trommeslager Vinny Appice og keybordist Claude Schnell til å samarbeide om prosjektet. Bandet var sto sentralt som komponister av «Stars», og som tilretteleggere av innspillingen. Blant de artister og musikere som stilte opp gratis med musikalske bidrag på singelen «Stars» (foruten om Dios medlemmer) var: Rob Halford (Judas Priest), Yngwie Malmsteen, Vince Neil (Mötley Crue), Geoff Tate (Queensryche), samt Dave Murray og Adrian Smith (Iron Maiden).

Album

Det ble gitt ut en Hear 'n Aid LP med blant andre: Mötorhead, Kiss, Rush og Scorpions. Det ble også laget en musikkvideo til singelen, samt en 30 minutter lang dokumentar om innspillingen av singelen. Inntektene gikk uavkortet til hjelpearbeid i Afrika.
Pibanga

Utseende

Nokså små, brune trebukker. De er kamuflasjefarget, ligner kvister og er noe knudrete. Antennene er kortere enn kroppen. Slekten kjennes lett på at lårene på forbeina er kraftig utvidete.

Utbredelse

Bortsett fra én art i Costa Rica og Panama lever alle i Amazonas-bekkenet i Brasil, Ecuador og Bolivia.
Korsfjorden (Hordaland)

Korsfjorden er en fjord vest i Hordaland, som med forgreninger ligger i Sund, Austevoll, Os og Bergen kommuner. Navnet kommer av at fjordarmene danner et kors. 
Fjorden går i østlig retning fra Nordsjøen og den vestligste delen er i egentlig forstand et sund som skiller Austevoll i sør fra Sotra i nord, før den mot øst forgrener seg i fire. Noenlunde rett øst går den over i Lysefjorden, og mot nordøst går Fanafjorden, som begge skjærer inn i Bergenshalvøya. Mot nord går Korsfjorden over i Raunefjorden og mot syd strekker en fjordarm seg ca. 12 kilometer ned mellom Austevoll og fastlandet til Bjørnafjorden. Korsfjorden er omkring 16 kilometer lang, til bunnen av Fanafjorden er det ca. 24 kilometer.
Fjorden har innløp mellom Marstein fyr i sør og holmen Tekslo i nord. På sydsiden ligger øyene Stora Kalsøy, Hundvåko og Store Skorpa og Varden. Øst for Varden ligger det nordlige innløpet til Bjørnafjorden. På nordsiden ligger Tofterøy og øya Sotra. Mellom Tofterøy og Sotra går Austefjorden 8 kilometer nordover. Øst for Sotra fortsetter Raunefjorden nordover. Krokenes vest for Krokeide skiller Lysefjorden i sør fra Fanafjorden på nordsida.
Stabelholm

Stapelholm (tysk) eller Stabelholm (dansk) er området mellom elvene Trenen og Ejderen i Slesvig-Holsten. Det sumpete landet mellom elveløpene fungerte i praksis som en rekke øyer uten noen sentral bebyggelse og først ved anleggelsen av Frederiksstad i utkanten mot Nordfrisland, fikk man en egentlig by.
Områdets østlige del hører administrativt til Slesvig-Flensborg krets (Sønder og Nørre Stabel, Ervde, Tiele, Volde, Bergenhusen), den vestlige til Nordfrislands Krets (Drage, Sæd). Stabelholm var lenge et grenseegn mellom Ditmarsken, Nordfrisland og den jyske gest.
Ringgalakse

Ringgalakser er galakser som har en ring av stjerner rundt galaksekjernen og på den måten har et ringlignende utseende. Den skiller sg derfor klart fra spiral- og elliptiske galakser. Man tror at ringgalakser stammer fra vekselvirkning mellom galakser: en mindre galakse passerer gjennom en større og produserer en tetthetsbølge som kan spre seg gjennom den større galaksen og føre til stjernedannelse i denne.
Ringede galakser kan ha en tydelig ring rundt galaksekjernen, men skiller seg fremdeles fra ringgalakser fordi normal stjernedynamikk, gjerne i selskap med en stav, her har ført stjernene inn i ringstrukturen.
Paxillus (bille)

Utseende

Middelsstore (ca. 25 millimeter), langstrakte, jevnbrede biller. På farge er de svarte eller mørkebrune. Hodet er stort og bredt med små, runde fasettøyne som er delt i to av en list. Midt i pannen sitter det en flat knøl eller et kort horn. Overleppen (labrum) og kjevene (mandiblene) er sterkt utviklet, de sistnevnte godt synlige ovenfra. Antennene er 10-leddete, C-formede men ikke knebøyde, de ytterste fem leddene har bladlignende utskudd og danner en løs vifte som ikke kan lukkes. Brystskjoldet (pronotum) er avrundet firkantet sett ovenfra, bredere enn langt, blankt, med en lengdefure i midten. Det er et tydelig, smalt skille mellom brystskjoldet og dekkvingene. Dekkvingene er ganske lange, parallellsidige, blanke, med rader av firkantede groper.

Levevis

Voksne og larver lever sammen i råtnende ved, og danner en slags samfunn. Dette kalles subsosialitet og er uvanlig hos biller. De voksne billene tygger trefliser som de fôrer til larvene, og hjelper dermed fordøyelsen. Både voksne og larver spiser dessuten de voksne billenes avføring (såkalt koprofagi). Dette øker næringsutbyttet siden avføringen har blitt infisert med mikroflora (bakterier og andre mikroorganismer) som frigjør næringsstoffer fra treet. De voksne billene hjelper også larvene til å bygge et puppekammer der de kan forvandle seg til en puppe. Voksne og larver kommuniserer seg imellom med lyd, og minst 14 forskjellige lydytringer er identifisert. De voksne billene lager lyd bed å gni bakkroppen mot vingene, larvene ved å gni det bakre beinparet mot hoftene til det midtre beinparet.

Utbredelse

Slekten er utbredt fra Mexico i nord til Argentina i sør inkludert Vestindia.
Circus Drawings

Circus Drawings er en ni minutters kortfilm av Richard Williams først vist i 2010. Den er basert på Williams' mange sirkustegninger fra da han bodde i Spania i 1953.
The Cavern Club

The Cavern Club er en rockeklubb i 10 Mathew Street i Liverpool, England. Klubbens berømmelse skyldes fremfor alt at det var her The Beatles startet sin karriere.
The Cavern Club åpnet 16. januar 1957, men den opprinnelige bygningen ble revet tidlig på 1970-tallet. Dagens klubb er gjenoppbygd etter modell av den gamle, og er i dag en av Liverpools største turistattraksjoner.
Her var det Brian Epstein første gang hørte The Beatles opptre, den 9. november 1961. The Beatles hadde et trofast publikum og opptrådte fast flere ganger i uka inntil de ble berømte. Det finnes et tidlig filmopptak av The Beatles på scenen i The Cavern hvor de fremfører coverlåta "Some Other Guy".

The Matthew Street Festival

Hver høst har det i de senere år blitt arrangert en utendørs musikkfestival i byen, som kalles 'The Matthew Street Festival'. På forskjellige utendørsscener rundt omkring i byen spiller kjente og ukjente band gratis for å hylle The Beatles og den såkalte merseybeaten som oppsto i dette nord-engelske miljøet tidlig på 1960-tallet. I 2007 sørget imidlertid The Liverpool City Council for å avlyse årets festival, så festivalens fremtid henger i en tynn tråd.
Hand in Hand

Lister

Hand in Hand lå på topp på Billboardlisten i seks uker. Låten lå på toppen av hitlistene i blant annet Tyskland, Hongkong, Japan, Spania og Sverige, totalt 17 land.
I Norge toppet «Hand in Hand» VG-lista i ukene 42, 43, 44 og 45 høsten 1988.

Engelsk tekst (første vers med refreng)

We see the fire in the sky

We feel the beating of our hearts together

This is our time to rise above

We know the chance is here to live forever

For all time

(Ref.)

Hand in hand we stand

All across the land

We can make this world a better place in which to live

Hand in hand we can

Start to understand

Breaking down the walls that come between us for all time
Simon Sechter

Liv

Sechter kom til Wien i 1804 for å studere hos Antonio Salieri. I 1824 overtok han posten som hofforganist etter Jan Václav Voříšek. Fra 1810 underviste han i klaver og sang ved en blindeskole. I 1828 underviste han den allerede dødssyke Franz Schubert i kontrapunkt. Sechter ble  i 1851 utnevnt til professor i komposisjon ved konservatoriet ved Gesellschaft der Musikfreunde i Wien. 
Han er gravlagt i en æresgrav ved  Wiener Zentralfriedhof (gruppe 0, rad 1, nr 23). 
I 1894 ble Sechtergasse i Wien-Meidling oppkalt etter ham.

Betydning

Sechters undervisningsmetoder var svært strikte. For eksempel forbød han Anton Bruckner å skrive originalkomposisjoner mens han fikk undervisning i kontrapunkt. Sechter underviste Bruckner per post fra 1855 til 1861 og regnet ham som sin beste student. Da studietiden var slutt, skrev Sechter en fuge han dediserte Bruckner.
Sechters trebinds avhandling om komposisjonsprinsipper, Die Grundsätze der musikalischen Komposition (1853–54) fikk en stor innflytelse på mange senere teoretikere. Tankene hans er avledet av Jean-Philippe Rameaus teori om generalbass, alltid diatonisk. Sechter var talsmann for renstemthet til forskjell fra veltemperert stemming.
Sechter var også komponist og skal ha skrevet mer enn 8000 verk, deriblant 5000 fuger – om mulig skrev han en hver dag. Dessuten komponerte han messer og oratorier, riktignok ble bare hans orgel- og klaverstykker og to strykekvartetter publisert.
Jaakko Friman

Meritter

I 1927 vant han sin første internasjonale medalje, da han fikk bronse på 500 meter ved European Workers Championships. Året etter deltok han ved Vinter-OL 1928 i St. Moritz i Sveits, etter at han vant 500 meter i det finske OL-uttaket. I OL fikk han bronse på 500 meter, bak Bernt Evensen fra Norge og finske Clas Thunberg. Denne bronsen delte han med John O'Neil Farrell fra USA og nordmannen Roald Larsen. 
Friman deltok også ved VM på skøyter 1929, som ble arrangert på Frogner stadion i Oslo. Her kom han på 8.-plass på 500 meter, med tiden 45,5. Hans landsmann Clas Thunberg vant VM-gull på denne distansen. Friman kom på 5.-plass på 500 meter både ved VM på skøyter 1934 og EM på skøyter 1935. 
På nasjonalt nivå har han fire medaljer, alle på 500 meter. Han fikk gull i 1929, sølv i 1928 og 1934, og bronse i 1935.
Valley County (Idaho)

Historie

Fylket ble grunnlagt 26. februar 1917 og har fått sitt navn etter Long Valley.
Erzincan

Erzincan (armensk Երզնկա Yerznga; arabisk ارزينجان, og av østromarne kalt Celtzene og Acilisene) er administrasjonssenter i Erzincan øst i Tyrkia. Nærliggende byer er Erzurum, Sivas, Tunceli, Bingöl, Elazığ, Malatya, Gümüşhane, Bayburt og Giresun. Byen ligger 1185 meter over havet og har omkring 100 000 innbyggere.
Byen er kjent for sine koppervarer og en spesiell ost kalt «Tulum Peyniri».
Erzincan ble natten til den 27. desember 1939 rammet av et av Tyrkias mest voldsomme jordskjelv. Jordskjwlvet er beregnet til ca. 8 på Richter-skalaen, og kostet 32.962 mennesker livet, forårsaket ca. 100.000 sårede, samt 116.720 ødelagte bygninger.
Rettigheter, individer, kultur og samfunn

Rettigheter, individer, kultur og samfunn (RIKS) var et tverrfaglig program og forskergruppe ved Det juridiske fakultet ved Universitetet i Oslo som eksisterte fra 2005 til 2016. Programmet arbeidet på tvers av rettsvitenskap, rettssosiologi, sosialantropologi og rettsfilosofi for å belyse rettighetsbegrepet i et samfunnsmessig og kulturelt perspektiv. Leder for RIKS var Anne Hellum og nestleder var Vibeke Blaker Strand. Programmet hadde en egen serie med seminarer.
Betaling i blod

Andre titler

Engelsk: Renegade Riders , Seven Winchesters for a Massacre, Blake's Marauders, Payment in Blood. Italiensk: 7 winchester per un massacro. Norsk: 7 Winchester. Tysk: Die Satansbrut des Colonel Blake.
Riksvei 16

Riksvei 16 gikk mellom Kristiansund og Oppdal, med ferjeforbindelse mellom Kvalvåg i Kristiansund og Kvisvik i Tingvoll. 
Veien ble omskiltet til riksvei 70 1992 da Krifast ble tatt i bruk. Før fergesambandet ble lagt ned var dagens fylkesvei 265 mellom Rensvik og Kvalvåg, og dagens fylkesvei 298 mellom Kvisvik og Beiteråsen del av veien. Strekningen mellom Beiteråsen og Øygarden er i dag del av europavei 39.
Scouts Guide to the Zombie Apocalypse

Handling

Tre speidere oppdager den sanne meningen bak ordet vennskap når de på siste kvelden av en speidertur prøver å redde byen deres fra et zombieangrep.
Terrorangrepet i Amman i 2005

Terrorangrepet i Amman var en serie koordinerte bombeangrep på tre hoteller i Amman, hovedstaden i Jordan, 9. november 2005. Den første bomben gikk av kl. 20.50 lokal tid (19.50 norsk tid) ved Grand Hyatt Hotel. Kort tid etter gikk det av bomber ved Radisson SAS Hotel og Days Inn Hotel.
Foreløpige rapporter melder om minst 57 døde og 120 skadde. Jordanske styresmakter legger skylden på Al-Qaida. En av lederne i det islamistiske terrornettverket er sunni-jordaneren Abu Musab al-Zarqawi. Man har i lengre tid fryktet at Jordan skulle bli utsatt for terror, på grunn av deres felles grense med Irak og myndighetenes samarbeid med USAs krig mot terror.
Justin Paul

Karriere

Pasek og Paul har blant annet skrevet sangtekstene til filmmusikalen La La Land (2016). Filmen er regissert og skrevet av Damien Chazelle og har Emma Stone og Ryan Gosling i hovedrollene. La La Land hadde premiere under den 73. filmfestivalen i Venezia 31. august 2016. Duoen har vunnet en Critics' Choice Movie Award og en Golden Globe for tekstarbeidet på sangen «City of Stars». De ble også nominert til Oscar for beste sang to ganger under den 89. Oscar-utdelingen for både «Audition (The Fools Who Dream)» og «City of Stars». De delte prisene og nominasjonene med filmkomponist Justin Hurwitz.
Paul samarbeidet også med Pasek om musikken og sangtekstene til Broadway-musikalen Dear Evan Hansen og filmmusikalen The Greatest Showman.

Privatliv

Paul er gift og har en datter som ble født i 2016.
Flåbygd

Flåbygd er en bygd i vestre del av Nome kommune i Telemark, beliggende i østre enden av Flåvatn. Flåbygd kirke ligger på en odde nord for Straumen der elveløpet krysses av Strengen bru.
Severodvinsk

Historie

Bosetningen på stedet hvor den nåværende byen Severodvinsk ligger ble først nevnt i 1419, da svenskene seilte inn i bukta og brente ned klosteret Nikolo-Korelskij som lå ved bredden. Dette klosteret antas å ha blitt grunnlagt av St. Euphemius, en ortodoks misjonær i de karelske land. Klosteret lå i ruiner til 1471, da to sønner av Marfa Boretskaja ble drept under en forrykende storm, og likene deres ble funnet på stranden nær klosteret tolv dager senere. Etter overtalelser fra Boretskaya ble klosteret gjenoppbygd og hennes sønner gravlagt der.
Klosteret blomstret etter etableringen av det engelske Muscovy Company, ettersom mesteparten av selskapets handel gikk gjennom den lokale havna. De nåværende bygningene på klosteret ble bygget på slutten av denne perioden. St. Nikolas-katedralen, med sine fem kupler, ble bygget 1670-74. Flere tiår senere ble veggene og tårnene bygget i tømmer, og de best bevarte av disse tårnene ble i Sovjet-tiden fraktet til Kolomenskoje i Moskva, hvor de kan ses i dag.

Nåtidens by

Den nåværende byen Severodvinsk ble utbygget i Sovjetperioden. Den fikk bystatus i 1938. I perioden 1938–1957 ble den kalt Molotovsk (russisk: Мо́лотовск), etter Vjatsjeslav Molotov.
Under andre verdenskrig var Severodvinsk stedet hvor en betydelig del av materialene som ble levert til Sovjetunionen via de arktiske konvoiene til Murmansk og Arkhangelsk faktisk ble losset.
Byen er hovedbasen for de russiske atomubåtene, og har også store verft for bygging og reparasjon av ubåter. Bygningene fra 1600-tallet på Nikolo-Korelskijklosteret ble tilpasset og brukes fremdeles til skipsbyggingsformål.
Byen er endepunkt for den føderale hovedveien M8, som går fra Moskva.
Jamie Ward

Landslaget

Han ble tatt ut i Nord-Irlands EM-tropp til EM i Frankrike 2016.
Caeconthobium

Utbredelse

Arten er endemisk for Ny-Caledonia.
Jean Marais

Biografi

Marais filmdebuterte i 1933 i en film av Marcel L'Herbier og spilte totalt mer enn hundre film- og TV-roller. Han hadde hovedrollen i flere av Jean Cocteau sine filmer, og var hans muse og elsker fram dennes død i 1963.
Flere av Marais mest fremtredende roller var i filmer regissert av Cocteau, som Skjønnheten og udyret (1946) og Evige lenker (1950). 
Marais spilte også på teaterscenen, blant annet Théâtre de Paris og Comedie Francaise. Han ble tildelt flere utmerkelser for sina bidrag til filmkunsten, blant annet Æreslegionen i 1996, og virket også som forfatter, billedkunstner og skulptør.